《题泗州龟山寺》
宋代·郭祥正

苍山如巨龟，长淮就吞吐。石林含霜明，爻卦俨可数。

相传有神物，在昔遭圣禹。絷铁送潭中，作镇亘万古。

乾坤未云息，魑魅那得侮。至今崖下潭，不敢设网罟。

迩来建佛庙，金碧烂庭户。长廊肖深洞，夜香郁浓雾。

一读碑上文，飒尔精神聚。悯旱截臂翁，开山即初祖。

借僧百万人，下坛三尺雨。至尊亲赐诗，高名动寰宇。

楼阁疑化成，何年运斤斧。洄流涨平沙，舟楫永无阻。

尤怜瞻仰地，曾是攲倾所。王者唯好仁，佛力岂无补。

我来解征鞍，赫日正卓午。凉风如冰霜，洒我襟上土。

仰惭云衲禅，未尝倦行旅。还思治水功，冥寞今何许。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。